作者:白居易
標題:過李生
內容:蘋小蒲葉短，南湖春水生。子近湖邊住，靜境稱高情。我為郡司馬，散拙無所營。使君知性野，衙退任閑行。行攜小榼出，逢花輒獨傾。半酣到子舍，下馬扣柴荊。何以引我步，繞籬竹萬莖。何以醒我酒，吳音吟一聲。須臾進野飯，飯稻茹芹英。白甌青竹箸，儉潔無羶腥。欲去複裴回，夕鴉已飛鳴。何當重遊此，待君湖水平。